Зыгъэпсэхугъуэ махуэм
Шыдымрэ къыдырымрэ
Хъыбар
— Мы ди пщIантIэр нобэ фыз уэршэрыпIэ умыщIу къыспэплъэ. Iэмал иIэмэ, зыгуэр зэIуздзэн си гугъэщи, шэджагъуэ нэхъ зэгъуэкIыу къесхулIэнщ сэ, — къыжриIэщ и щхьэгъусэми, Къадир и хьэлъэзешэ машинэшхуэм ису къыдэжащ.
Зыгуэр щищIэнум деж абы махуэ шэджагъуэу хуигъазэрт, цIыхум я бэлэрыгъыгъуэщ, жиIэрти. Пэжу, и пхъэри нэхъ къикIырт, шэч къыхуамыщIу. Ноби арат ищIар. Сэхураныр хуэфIу илъу къыдэлъэдэжри, зэрымашинэу щIахуауэ гуэщышхуэм щаунэщIырт.
ПлъакIуэу куэбжэм ягъэува фызыр гужьеяуэ къыдэлъэдэжащ.
— КъокIуэ. Уэ къокIуэ мыгъуэ!..
— Хэт къакIуэр? — щIэупщIащ машинэм и лъащIэм къинар къэзыгъэкъэбзэж лIыр.
— Шыдыр.
— Езы дыдэри?
— Езы дыдэ мыгъуэр.
— Уи нэм къытрихьэу къыпфIэщIагъэнщ.
— Хьэуэ аращ. И дамэтелъри слъэгъуащ.
— КIэрахъуи кIэрыщIа?
— ХъумпIырэм илъ хъунщ…
Шыд зи унэцIэр къуажэ милицэрт. УIурыIэбэ мыхъуу милицэ дыдэт, къэп ныкъуэ щхьэкIэ удригъэшыну, шыдым хуэдэуи ерыщу.
Гуэщым IункIыбзэ иритри фызыр унэм щIэлъэдэжащи, лъапэпцIийуэ щхьэгъубжэм къыдоплъ. ЛIыр дэжри куэбжэпэм уващ.
Милицэр къэсри, сэлами къримыхыу, лъэбакъуэхъуу иувыкIащ. Iуэху мыщхьэмыпэкIэ къыщыпхуэкIуам деж абы сэлам къуихыртэкъым жаIэрт. Абы нэхъри игъэщта лIыр мэкIэзыз, модрейм зыри жимыIэу и нэр къытриубыдауэ къоплъ. МыпIащIэурэ тутын щIигъэнауэ, аргуэру къызэпеплъыхь. Iугъуэ Iэрамэ зытIущ хьэуам хиутIыпщхьа иужь къопсалъэ:
— СыкъыщIэкIуар пщIэрэ?
— Уэлэхьи, сощIэм.
— ФIыуэ пщIэрэ?
— Уэлэхьи, фIы дыдэу сощIэм.
— АтIэ сыт иджы уэ къызжепIэнур?
— Сыт бжесIэн? Уэлэхьи, кIуапIи-жапIи симыIэжу сыпIэрыхьам. Алыхьым узэреплъщ. Узыхуей дыдэр къызэщIэ.
— Ахьа. Ар зэрыпщIэжри хъарзынэщ.
— Уэлэхьи, сощIэжым.
— АтIэ удэсшу узгъэтIысыну зэрыпхуэфащэр пщIэжрэ?
— Уэлэхьи, ари сощIэжым.
— Дэнэ щыIэ ар езыр?
— Дэнэ мыгъуэм щыIэн? Гуэщым щIэтщ.
— АтIэ, узэрыкъуаншэр къыщыбгурыIуэжакIэ, мызыгъуэгукIэ пхузогъэгъу.
— Е Алыхьыр арэзы къыпхухъуи. КхъыIэ, ныдыхьи, моуэ…
— Хьэуэ. СопIащIэ. Нобэ пIалъэу узотри, дэнэ ухуейми шэ, лъэужь имыIэу гъэбзэх.
— Уа, сыту уцIыхуфIыщэ уэ. Си Алыхь дотэр согъэпцI, зы сыхьэт пIалъэ фIэкI хэмылъу, дунейм тетаи-темытаи жаIэу сымыгъэбзэхым.
— Зыгуэр епщIэу уэрамым дэбдзэжыну ухуемыжьэ. Ари хъунукъым.
— ЖыпIэр сыт? Делэ сыхъуа ар уэрамым дэздзэжу. Тхьэр согъэпцI, уаубыдынщи, жьы къыптрамыгъапсэу уамыгъэтIысым.
— Абы щыгъуэми узубыдынури узыгъэтIысынури сэращ.
— Сэ сщIэркъэ-тIэ ар!
— ПщIэмэ, аращ. Дэнэ ухуейми шэ. Мы къуажэм дэши хьэ кIуэдыр къыхуэгъакIуэ.
— Хьэкъым. Сэхуранщ.
— Сыт мыгъуэ иджы мыбы къибжыр. Къадир къыщIыпфIащар къыдырым урещхьщи аращ уэ.
— Пэж хъунщ, товарищ Шидов.
— Догуэ, хьэм сэхуран фIэпщауэ ара?
— Хьэуэ, фIэсщакъым…
— Уэлэхьи, фIэпщами, сымыгъэщIагъуэ. Иджы кърамыгъажьэ цIэ къэнэжакъым. ЦIыхум «Комбайн» щыфIащкIэ, хьэми «СэхуранкIэ» уеджэ хъуну хъунщ.
«Комбайн» псалъэр зэрызэхихыу, Къадир и щIыфэ пщIэнтIам зы щIыIэ гуэр ирижащи, йогупсыс: «Мыбы, пхузогъэгъу, щIыжиIэри, мыпхуэдизрэ зыщIрилъэфыхьри, комбайн Iуэху къыщIыхилъхьари сэхураныр къызэзыта комбайнерыр къызигъэIуэтэну аращ, ари си гъусэу лъэхъуэщым здызигъэлъэфыну.
— Епха ар езыр? — щIэупщIащ милицэр, Къадир зэрызэIынам гу лъитэри.
— Уэлэхьи, епхам, — жэуап етри, Къадир аргуэру игукIэ зэрегъэзахуэ: «Мыбы жиIэ делагъэр сыт? Машинэ ирапхрэ?»
— ЖэщкIэ фIыуэ банэрэ?
— Уэлэхьи, гэручэ фIыуэ игъахъуи утIыпщ. Нэху щыху къэмыувыIэн.
— Уэлэхьи, гупыкIыгъуейм ар икIи. Ауэ сыт пщIэн, Iэмал иIэкъым.
Абы хэту Къадирхэ я хьэжьыр хьэблэр къигъаджэу къэбэнащ.
— Плъагъуркъэ ар езыри. И гугъу зэрытщIыр къищIа нэхъей къобанэ. И макъыжьри зэрышынагъуэ. Мы жылэр зэтрумыгъэшхыхьу дэши гъэкIуэд. Иджы ещанэу цIыху къотхьэусыхэ.
Зи нэр къижымрэ зи тхьэкIумэр жанымрэ нэфрэ дэгурэ фIэкIа умыщIэну апхуэдэу зэблэпсэлъыкIыурэ… Абдежщ Къадир къыщыгурыIуар милицэр къызытекIухьар икIи гуфIащэри и нэпсыр къытелъэдауэ жеIэ:
— Дэши гъэкIуэд, жыпIа? Алыхьыр согъэпцI, ар уэ зэрыжыпIа къудейм фIэкIа хэмылъу, зэрыпсэууэ сымышхым а зи гугъу пщIы хьэр.
— Зи, слIо, пшэрмэ, ари хъунущ. Японхэм нэхъ зызыщI щыIэкъыми, я первэ блюдэр хьэлщ, жаIэ.
— Аращ, товарищ Шидов. Уэлэхьи, зы хьэжь щхьэкIэ сыкъимыкIуэтыну.
— Мэлэдец, Къыдыр. Еуэ, адэкIэ егъэкIуэкI.
Къайгъэшхуэр нэщIэбжьэншэу зэрызэфIэкIам къигъэгумащIэу хьэлэл къэхъуа Къадир ежьэжа милицэм кIэлъыщIэпхъуэным зымащIэщ къэнэжар, мы я унэ къишам япэкIэ нышэдибэ иригъэсыкIа сэхуран машинэм и уасэм щыщу езым къылъысауэ и жыпым илъыр IэщIилъхьэну. Ауэ, апхуэдэ и махуэ гуэр игу къэкIыжри, и пIэм ижыхьащ.
… Налшык лы комбинатым щылажьэрт абы щыгъуэ Къадир, илъэс зыбгъупщI хуэдэкIэ нэхъыщIэрэ икIи щIалэ фызкъэмышэу. Мурад гуэр ящIати, зэресам хуэдэу, лы хьэзыр щамыгъуэтым, зы урыс щIалэ и гъусэу, кхъуэ шыр къадыгъуащ зэрыпсэууэ. Ящэну бэзэрым щытехьэм, Алыхьым иригъэхутылIэри, я унафэщIыр кърихьэлIащ. Дыгъуахэр къэскIащ, ауэ зэдыгъуам апхуэдэ игу къэмыкIыу, «СлIо, щIалэхэр бэзэрым щэхуакIэ фыкIуэу ара?» — жиIэри гуфIэжу блэкIащ. Апхуэдэу щыхъум, кхъуэ уасэм хэдгъэкIыжынщ, жаIэри Къадир и жыпым илъ тумэн закъуэр, си цIэкIэ зы бжьэ ирефэ мыбы, Николай Иванович, жери мо блэкIам кIэлъыжэри залымыгъэкIэ IэщIигуащ. Мыр щхьэ къызэптрэ, щыжиIэм, фIыуэ зэрилъагъум къыхэкIыу тхьэ хуиIуащ. Ауэ Николай Иванович ищIэжырт къыхуаIэ лъагъуныгъэр здынэсыр. Шэч щищIым, къигъазэри, зэпаIыгъыу яхь къэпым илъ кхъуэ шырым и кIий макъым кърихьэлIащ.
Къадир илъэскIэ щыса иужькIэ, я къуажэм игъэзэжауэ шофёру лажьэрт, унагъуи хъужауэ. Абы лъандэрэ «Делэрэ хьэлэлрэ зэлъытащ» псалъэжьыр къабыл ищIати, иджыпсту ар къыщхьэпэжащ.
Зи ахъшэр зи жып къинэжа, сэхуран машинэри зи гуэщым къыщIэна Къадир, ежьэжа милицэм кIэлъыплъу пыгуфIыкIыурэ жеIэ:
— Уэлэхьи, товарищ Шидов, сэ къыдырым срещхьу жыпIэмэ, уэ нэсри къэсыжауэ ушыдым!
Къэрмокъуэ Мухьэмэд.
IуэрыIуатэ
«Жэбагъы захуэщ»
Къэбэрдейм я хеящIэр, Уэрарэ дадэ, жьы дыдэ хъуат — илъэсищэм щIигъуат. Жьы хъуами, хеящIэм текIыртэкъым Уэрий дадэ. «ЗгъэукIытэнщи, згъэтIысыжынщ», — жери Жэбагъы Уэрарэ деж кIуащ.
— Уэрарэ, — жиIащ Жэбагъы, — зыгуэркIэ сыноупщIынущи, къикIыр къызжеIэ.
— Хъунщ, къызэупщI, — жиIащ Уэрарэ.
— ПщIыр — бзу, пщыкIутхур — чыцI, тIощIыр — дыгъужь, плIыщIыр — аслъэн, хыщIыр — вы, пщIейр — пэщащэ, щэр — джэдыкIэ. Сыт къипхрэ?
Егупсыса щхьэкIэ, Жэбагъы и псалъэр хузэхэхуакъым Уэрарэ.
— Абы къикIыращ, — жиIащ Жэбагъы. – ИлъэсипщI ныбжьым щитым деж цIыхур бзум хуэдэщи, золъатэ. Илъэс пщыкIутхум нэсамэ, чыцI къуейщIейм ещхьщ. Илъэс тIощI ирикъуамэ, дыгъужь хуэдэ мэгушхуэ. Илъэс плIыщIым итыр, аслъэн хуэдэ хахуэщ. Илъэс хыщI ирикъуар, вы хуэдэ гуащIафIэщ, и акъыли ирикъуащ. Илъэс пщIейм нэсмэ, пэщащэ фIэкI, ищIэжышхуэ щыIэкъым. Илъэсищэ ирикъуа цIыхур джэдыкIэ шкIумпIым хуэдэщ.
Уэрарэ дадэ илъэсищэм щIигъуати, хеящIэм текIащ:
— Жэбагъы захуэщ, — жери.
Лэжьыгъэм емыкIу илъкъым
«Жэбагъы зэдгъэлъагъунщ, акъыл къыпытхынщ», — жари шу гуп къыхуепсыхащ Къэзанокъуэм. Шу гупыр епсыха щхьэкIэ, Жэбагъы къыпежьакъым. ПщIантIэм зы щIалэ дэтти, еупщIащ:
— Жэбагъы дэскъэ? – жари.
— Дэсщ, — къажриIащ щIалэм. – Бжьын епщIэ, фызым щIыгъуу.
— Фызым щIыгъуу бжьын зыпщIэм акъыл къыпытхынкъым, — жари шу гупыр шэсыжын хъуауэ, Жэбагъы хадэм къикIыжащ. шу гупыр хьэщIэщым иришэри Iэнэ къахуигъэуващ. Iэнэм здыпэрысым, шу гупым я нэхъыжьыр Жэбагъы къехъурджэуащ:
— Фызым бжьын дыбопщIэ, ар емыкIукъэ? – жери.
— Лэжьыгъэм емыкIу илъкъым, — жиIащ Жэбагъы. – ЕмыкIур лэжьыгъэм зыщызыдзейрщ.
ЛIы гупыр арэзы хъуауэ Жэбагъы и пщIантIэм дэкIыжащ.
ЖыIэгъуэхэр
Хабзэжьыр хабзэщIэу къожьэ
Адэ псори дэкъым, анэ псори нэкъым.
Адэ-анэ я хьэкъ къызытенам, бынкIэ епшыныж.
Адэ-анэм я фэ быным ираплъ.
Быныр гъэса хъуамэ, гу лъытэгъуейкъым: зыпIар ипIыжу плъагъунщ.
Зи къарум къимыгъэгугъэм и унэцIэ-адэцIэм трегъэчыныхь.
Хабзэжьыр хабзэщIэу къожьэ.
ЦIыхум узэрыдихьэхынури гущыкI зэрыхуэпщIынури зы бетэмалщ.
ЩыIэщ цIыху уи гуи иримыхьу, зыкIэрыбгъэхуи мыхъуу.
ЩIыхуэр упшыныжми, Iуэхутхьэбзэу къыптонэ.
Адыгагъэр къалэнщ, армыхъумэ Iуэхутхьэбзэкъым.
Къалэнри Iуэхутхьэбзэм ещхьу ялэжь.
Напэ зимыIэ щыIэкъым, зэдэIуэжыф закъуэмэ.
Нэмысыр хьэхууи ятыркъым, щIыхуэуи къащтэркъым.
Ныбэм пэгъунэгъу напэр хъумэгъуейщ.
Акъылыр иужьреймэ, IэфракIэр дзэкъапIэщ.
Делэр ныбжькIэ зэхидзыркъым.
Мылъкур насып пщалъэу щытамэ, зы тхьэмыщкIэ и дыхьэшх макъ дунейм щыIунтэкъым.
Псалъэмакъыр зы псалъэ закъуэу къожьэ.
УмыщIэ умыIуатэ жаIамэ, къапщIэ псор Iуэтэж жаIакъым.
Гъуэгушхуэр лъэс лъагъуэ цIыкIу-цIыкIуурэ яухуэн.
Гъунэгъу ди гугъэр зэрыжыжьэ, жыжьэ ди гугъэр зэрыгъунэгъу.
Бейтыгъуэн Сэфарбий.
ГушыIэ
«Къуэшрокъуэр пIащIэри унакъым»
Зы мэкъумэшыщIэ бей нэпсей гуэрым мэкъу къыдишыжыну Хъуэжэ лIыщIэу къищтащ. МэкъугуитI къритыну, лэжьэгъуэ махуэ къэс фIыуэ къигъэшхэну лIыщIапщIэу зэраухылIат.
Япэ махуэм жьыуэ къэтэджхэри, тIури зыгукIэ мэкъушэ кIуащ. Лажьэхэурэ пщэдджыжьышхэр блэкIащ, шэджагъуашхэри къэблэгъащ, ауэ лIым зыри жиIэртэкъым. «Иджы дыбгъашхэтэм», — жиIэурэ Хъуэжэ тIэу-щэ абы елъэIуащ, арщхьэкIэ нэпсеижьым гъуэмылэ здимыщтауэ къыщIэкIащ.
— УмыпIащIэ, Хъуэжэ. Къуэшрокъуэр пIащIэри унакъым, — жиIэурэ щхьэпригъэлъэфырт.
Арати, мэкъугур къралъхьэри, лIым IумпIэр иIыгъыу, Хъуэжэ гум и ужь иту къежьэжахэщ. КъакIуэурэ зы джабэ егъэзэкIыгъуэ задэ гуэрым къызэрыкIэрыхьэу, гур уфэрэнкIыу щIидзащ.
— Уэ-хьэ-хьай, Хъуэжэ, псынщIэу зыкъыщIэгъакъуэ, гур сфIоуфэрэкI, — жиIэурэ лIыр къэкIийрт.
— УмыпIащIэ! Къуэшрокъуэр пIащIэри унакъым! – жиIэу Хъуэжэ къэкIиижурэ, мэкъугур къуэм дэхуэри, нэпсеижьым ивхэр иукIащ.
Махуэ Iэлисэхь.
Лъэпкъ шхыныгъуэхэр
Кхъуейлъалъэ зыдэлъ псыхьэлывэ
Гуэдз хьэжыгъэр яухуэнщI, тепщэчым иракIутэ, и кур къратхъури абы джэдыкIэ цIынэ иракIэ, шыгъу хадзэ, псы щIыIэкIэ япщри хъыдан тепхъуауэ ягъэув.
АдэкIэ кхъуейлъалъэр лыхьэжым щIагъэкI, абы шыбжий плъыжь сыр, джэдыкIэ цIынэ, шыгъу, шатэ халъхьэри, псори фIыуэ зэIащIэ.
ИтIанэ тхьэв ягъэхьэзырар мм 2 и Iувагъыу яху, ар см 6х6 хъууэ зэпэплIимэурэ зэпаупщI, кхъуейлъалъэр бжэмышхкIэ тралъхьэ, тхьэв кIапэр зэкIэрагъапщIэ.
Псыхьэлывэр шыгъу зыхэлъ псы къэкъуалъэм занщIэу халъхьэри, дакъикъи 3-4-кIэ ягъавэ. Ар хьэзыр хъуамэ, и щIыIум къыдредзей. Ва нэужь чымчыркIэ къыхахыж, шатэ е тхъуцIынэ текIауэ пщтыру яшх.
Халъхьэхэр:
Тхьэвым:
гуэдз хьэжыгъэу — г 500,
зэрапщ псыуэ — г 150,
шыгъуу — г 5,
джэдыкIэ цIынэу – 1.
Хьэлывэм дэлъынур:
кхъуейлъалъэу — г 700,
шыгъуу — г 6,
шыбжий плъыжьу — г 1.
джэдгыну — г 5.
джэдыкIэ цIынэу – 1.
шатэу — г 100.
«Адыгэ шхыныгъуэхэр» тхылъым къитхыжащ.
Гъуазджэ
Топджэгу. Сурэтыр СэвкIуий Хьэмид ищIащ.
Псалъэзэблэдз
ЕкIуэкIыу:1. Жыг закъуэ … хъуркъым. 5. Къэбэрдей-Балъкъэрым и цIыхубэ художник. 7. «Эмирым и …» — КIыщокъуэ Алим и роман. 8. Тэрч районым щыпсэуа гъавэгъэкI цIэрыIуэ, Социалист Лэжьыгъэм и ЛIыхъужь. 10. … и жапIэр езым къегъуэтыж. 12. Къэбэрдей усакIуэ, «Литературная Кабардино-Балкария» журналым и редактор нэхъыщхьэ. 14. Пщэдейрей … нэхърэ, нобэрей бзу. 16. НэгъуэщIхэм хэмыгъуэщэн папщIэ джэдкъазым традзэ дамыгъэ. 18. Данэ щэкI лъэпкъ е … бостей. 21. … зимыIэм дзажэпкъ иIэщ. 23. … зэхэдзэ нэхърэ, акъыл зэхэдзэ. 27. ЩIалэ домбей мэжэлIам Iэнэм къыхутралъхьа ерыскъыр … хуэхъуакъым. 29. Бжейм къыпыкIэ жылэ: цIыхум яшх. 30. Шыуанышхуэ. 31. ЕуэкIыпIэ. 33. «Нобэ хуэдэу адыгэкъуэр … пхылъэту щытыгъакъым» — ЩоджэнцIыкIу Алий усэбзэкIэ итха «Къамботрэ Лацэрэ» романым и щIэдзапIэ. 35. ХадэхэкI хищIэну унагъуэм игъэхьэзыра щIы Iыхьэ. 36. Таурыхъ, псысэ, … 38. МафIэ бзий къыдидзу, уафэм къыщоуэ. 39. Иорданием и къалащхьэ. 44. Нартхэм я гуащэ. 46. …-гурыщIэ. 47. Нартхэм я ныкъуэкъуэгъу лъэпкъ. 48. Къуаргъым нэ хуащIати, … жиIащ. 50. Шхынхэдзэ. 51. ЩIалэм и … къикIащ: еджапIэ нэхъыщхьэ щIэтIысхьащ.
Къехыу:1. Бразилием щекIуэкI Гъэмахуэ Олимп джэгухэм дыщэ медаль къыщызыхьа адыгэ щIалэ. 2. «Псалъэу къызэптахэм уепцIыжами, … сокIуэ лъэмыж цIыкIум деж» — Джэдгъэф Хъусенрэ АфэщIагъуэ Зоерэ я уэрэд цIэрыIуэм щыщщ. 3. Ди гъунэгъу унагъуэр, … жыхуэпIэр ямыщIэу, пщэдджыжьым щыщIэдзауэ жэщ хъуху хадэм йолэжьыхь. 4. Адыгэ композитор цIэрыIуэ. 6. Хэку зауэшхуэ нэужьхэм щIэныгъэ IуэхухэмкIэ ди республикэм и министру щыта, Къэбэрдей-Балъкъэрым и цIыхубэ усакIуэ. 9. Пхъэщхьэмыщхьэ. 11. … гъущэрылърэ фыз игъэплъа лIырэ. 13. ЩоджэнцIыкIу Алий и поэмэ нэхъ цIэрыIуэ дыдэм хэт Мадинэ фIыуэ илъэгъуа щIалэ. 15. Уеплъмэ …, уеджэмэ, дэгу. 17. Удз лIэужьыгъуэ: адыгэми, абазэми, нэгъуэщI лъэпкъхэми яукъэбзурэ ипкъ цIынэр яшх. 19. Таурыхъхэм узыщрихьэлIэ шы лъэрызехьэ: щыхуейм мэпсалъэ, мэлъатэ. 20. « … » жыпIэу ущымышынэ, «цIыкIущ» жыпIэу утемыгушхуэ. 21. ЩIалэщIэм и … къэкIуэгъуэщ. 22. Хадэм ирагъэувэ бзугъащтэ. 24. Жьэгу натIэм хэщIыхьа тегъэувапIэ. 25. Зи нэхэм фIыуэ ямылъагъу. 26. Жыг лъагэшхуэ. 28. Хьэндыркъуакъуэхэм я «жэнэт». 31. ХадэхэкI. 32. Уафэм къех псыIэгъэ. 34. Псыщхьэ тещтыкIа. 35. Фызыр лIым хуогъынанэ: «Къызэплъыт, … сщичын сщыгъкъым». 37. ЗыкъызыфIэщIыжа, зи дахагъэр зи напщIэм телъ хъыджэбз. 38. Къэрал Думэм и депутат, ди лъэпкъэгъу. 40. Ди республикэм и къуажэ нэхъ ин дыдэхэм ящыщ зы. 41. ЗэрышагъащIэхэм я пэш. 42. Уи … еплъи уи лъэ укъуэдий. 43. ЛIы и къуэгъурэ … и гъуррэ. 45. … щIыкIэ къыумыгъэшмэ, бжэгъу хъуа иужь упэлъэщыжыркъым. 49. Шэщ.
Зэхэзылъхьар Мыз Ахьмэдщ.
ШыщхьэуIум и 6-м ди газетым тета псалъэзэблэдзым и жэуапхэр:
ЕкIуэкIыу:1. Балъкъ. 4. Мурад. 6. Къамэ. 8. Фэнд. 9. Сабыр. 11. Нало. 12. Бгъэр. 13. Джэду. 15. Жэп. 19. Мэш. 20. Хьэмбылу. 23. Бахъуэ. 24. ЩIы. 25. Ду. 26. Сурэ. 28. Мухьэжыр. 29. Джей. 30. Вэгъу. 33. Уанэ. 35. Блэр. 38. ИкIута. 40. Ленин. 41. Иран. 43. Iущхьэ. 44. Тажьджэ. 45. Тхьэв.
Къехыу:2. Афэ. 3. Къэдабэ. 4. Мастэ. 5. Дыркъуэ. 6. Къандур. 7. Мэл. 10. Бо. 14. Сабэ. 16. Псыхъурей. 17. ЛъэгущIэуэ. 18. Алаушын. 19. Мусуков. 21. Гъубж. 22. Хьэм. 27. Къэхъун. 31. Жьуджалэ. 32. Артист. 34. Налкъут. 36. ЛантIэ. 37. Хъун. 39. КIуащ. 42. «Адэ».
